**Regulament privind concursul de proiecte**

**destinat revistelor și publicaţiilor de limba română**

**din Republica Moldova**

**Capitolul I Dispoziţii generale. Temei legal**

**Art. 1** În baza Legii nr.356/2003 privind înființarea, organizarea și funcționarea Institutului Cultural Român și a prevederilor Legii nr.186/2003 privind susținerea și promovarea culturii scrise, Institutul Cultural Român (denumit ICR), prin ICR ”Mihai Eminescu” din Chişinău, organizează concurs de proiecte destinat revistelor și publicațiilor culturale în limba română din Republica Moldova.

**Art. 2 Revistele și publicaţiile eligibile pentru înscriere la concurs sunt următoarele:**

1. reviste culturale dedicate elevilor/adolescenților;
2. reviste culturale dedicate studenților și tinerilor intelectuali;
3. reviste culturale cu caracter literar-artistic, istoric, tehnico-științific și academic;
4. reviste culturale dedicate creației literare și artistice a tinerilor;
5. reviste culturale dedicate didacticii predării limbii și literaturii române sau cu altă tematică educativ-culturală.

**Art. 3** Fondurile necesare pentru finanţarea revistelor și publicaţiilor din Republica Moldova sunt prevăzute în bugetul Institutului Cultural Român(ICR), iar cuantumul finanţării va fi anunţat de ICR odată cu lansarea concursului de proiecte, conform prevederilor de la Cap. II din prezentul Regulament.

**Art. 4** Acordarea finanţării revistelor și publicaţiilor se face prin selecţie de oferte, în baza evaluării comisiei de evaluare, numită prin ordin al Preşedintelui ICR.

**Art. 5** În cadrul selecţiei de oferte, un solicitant poate propune spre finanţare o singură revistă sau publicație.

**Art. 6** Finanţarea se acordă exclusiv pentru cheltuieli efectuate în perioada de derulare a contractului de finanţare încheiat între solicitantul selectat şi ICR, după anunţarea rezultatelor. Sumele vor fi folosite exclusiv la acoperirea cheltuielilor pentru drepturile de autor aferente desfăşurării proiectelor editoriale pentru care au fost acordate.

**Capitolul II Publicitatea selecţiei de oferte**

**Art. 7** Acordarea finanţării revistelor și publicaţiilor se realizează pe bază de selecţie de oferte.

**Art. 8** Organizarea selecţiei va fi anunţată pe site-ul ICR Chişinău cu cel puţin 30 zile calendaristice înainte de data limită pentru înregistrarea solicitărilor de finanţare.

**Art. 9** Anunţul public privind selecţia de oferte se aprobă prin Ordin al preşedintului ICR şi va cuprinde informaţii cu privire la:

* cuantumul total al finanţării;
* termenul limită pentru depunerea cererii de finanțare;
* conţinutul dosarului pentru solicitarea finanţării.

**Capitolul III Condiţii de participare**

**Art. 10** Pot participa la concursul de proiecte revistele și publicațiile de limbă română cu profil cultural publicate în Republica Moldova.

**Art. 11** Dosarul pentru concurs va fi transmis prin poştă, cu mențiunea „Pentru concursul publicațiilor culturale din R. Moldova”, la sediul Institutului Cultural Român, Aleea Alexandru 38, 011824, București, România și la sediul Institutului Cultural Român “Mihai Eminescu” din Chişinău, str. Vlaicu Pârcălab, nr.39, Cod Poștal MD 2012, Republica Moldova. Dosarul va cuprinde următoarele documente:

1. formularul tip pentru solicitarea finanţării;
2. CV-ul coordonatorului de proiect;
3. declaraţia solicitantului din care să reiasă că publicația nu primeşte finanţare de la alte entităţi din România pe aceleași categorii de cheltuieli;
4. declaraţia solicitantului că nu este în incapacitate de plată, plăţile sau conturile nu îi sunt blocate conform vreunei hotărâri judecătoreşti;
5. copie după certificatul de înregistrare ca persoană juridică, semnată conform cu originalul şi ştampilată;
6. copie după actul constitutiv şi/sau după statut, semnate conform cu originalul şi ştampilate;
7. 2(două) exemplare din revista/publicaţia culturală propusă spre a fi finanţată;
8. raport de activitate editorială din ultimii doi ani şi alte materiale care pot fi relevante pentru evaluare.

**Art. 12** Vor fi supuse evaluării doar dosarele de concurs care au toate documentele prevăzute de art. 11 din prezentul Regulament.

**Capitolul IV Criterii de evaluare**

**Art. 13** Criteriile generale pentru acordarea finanţării sunt următoarele:

1. capacitatea proiectului de a acoperi domeniul de interes ales;
2. capacitatea solicitantului de a îndeplini proiectul propus:
	1. experienţa acumulată în dezvoltarea şi realizarea de proiecte similare;
	2. calitatea proiectelor similare dezvoltate şi realizate până în prezent;
3. calitatea proiectului depus:
	1. claritatea obiectivelor în raport cu domeniul de interes ales;
	2. justificarea proiectului şi rezultatele scontate;
	3. bugetul solicitat : eficiența și eficacitatea costurilor corelate cu datele tehnice ale publicaţiei.

**Art.14** Nu vor fi acceptați la finanţare solicitanţii care propun spre finanţare tipărituri de informare publicitară, publicaţiile de modă, de decoraţiuni interioare, de sport, de informare din domeniul televiziunii şi al radiodifuziunii, cotidienele sau periodicele care nu au incidenţă cu domeniul de referinţă prevăzut la art. 2 din prezentul Regulament, almanahurile, horoscoapele, calendarele, publicaţiile pornografice, cele destinate jocurilor de noroc şi publicaţiile de rebus.

**Art.15** ICR va finanţa doar costurile privind drepturile de autor.

**Capitolul V Selecţia dosarelor. Termene de contestaţie. Semnarea contractelor**

**Art. 16** Membrii comisiei de evaluare vor fi experți independenți, desemnaţi prin Ordin al preşedintelui ICR.

**Art. 17** Comisia de evaluare este formată dintr-un număr impar de membri, de minim 3 membri, fiecare având calitatea de expert independent. Şedinţele sunt conduse de un preşedinte, desemnat prin Ordinul preşedintelui ICR. Pentru munca prestată în cadrul comisiilor, membrii acestora vor fi remunerați, într-un cuantum stabilit prin Ordin al Președintelui ICR, pe baza convențiilor civile încheiate cu ICR.

**Art. 18** Pentru fiecare ofertă, membrii comisiei acordă punctaje, iar ofertele vor fi finanţate în ordinea descrescătoare a punctajului, în limita maximă a 15.000 RON/număr.

**Art. 19** Lista publicaţiilor selectate va fi postată pe site-ul ICR Chişinău.

**Art. 20** Solicitanţii nemulţumiţi de modul de respectare a procedurii privind organizare selecţiei de oferte pot depune contestaţie în termen de 3 zile caledaristice de la data afişării listei cu rezultatele selecţiei. Contestaţia se transmite pe email/posta la sediul ICR şi va fi soluţionată de o comisie special constituită prin Ordin al preşedintelui ICR.

**Art. 21** Contestaţiile vor fi soluţionate în termen de 1 zi lucrătoare, după înregistrarea acestora.

**Art. 22** Rezultatele finale ale selecţiei, după soluţionarea contestaţiilor vor fi făcute publice prin publicarea pe site-ul ICR-Chișinău.

**Art. 23** Finanţarea nerambursabilă se acordă în baza contractului de finanţare încheiat între ICR şi solicitantul selecţionat în vederea acordării finanţării.

Anexa 1 – formular tip pentru solicitarea finanțării și Anexele 2 și 3 – model de declarație fac parte integrantă din prezentul Regulament de concurs.